《恭题大阅图应制》
明代·余继登

我皇神圣能绳祖，威灵赫奕超千古。岭表烽销瀚海清，犹自忧危思耀武。

三月三日天气和，五云高捧翠华过。地动轰雷奔铁骑，丽天晴日照金戈。

辕门此际军威震，伐鼓鸣钲闻远近。七校争誇貔虎姿，十干正演龙蛇阵。

纵横叱咤逞豪雄，角射当场技尽工。健儿惯使千斤弩，侠少能开六石弓。

健儿侠少纷驰逐，夹道旁观俱詟服。冠军原不让嫖姚，扛鼎何须羡贲育。

桓桓赳赳壮皇威，妙略英风播九围。久闻关塞铙歌唱，坐见边庭羽檄稀。

太平日日谋桑土，战士人人沾雨露。天下虽安未可忘，吾王一豫真为度。

只今将卒如云屯，禦敌年年更苦辛。九边愿普投醪惠，万载常歌挟纩仁。

作者简介：（1544—1600）明河间府交河人，字世用，号云衢。万历五年进士。授检讨，与修《会典》。二十六年以礼部侍郎摄部事，请停一切诛求开采之害民者，又请罢矿税中官，皆不纳，郁郁成疾。著有《典故纪闻》、《淡然轩集》。